Ügyszám: OBH 3377/2002.
Előadó: dr. Fogarassy Edit

Szabó Dezső 

5350 Tiszafüred,
Bartók B. u. 14.

	Tisztelt Uram!

	Hivatalomhoz intézett beadványában egyrészt az Önnel szemben folytatott büntetőeljárást, másrészt a Polgármesteri Hivatal eljárását sérelmezte.
	Önt a Tiszafüredi Városi Bíróság közveszélyokozás előkészületének bűntette alól - 2002. február 19-én kelt ítéletében - felmentette. Az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) értelmében az országgyűlési biztoshoz bárki fordulhat, ha megítélése szerint valamely hatóság, ill. közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, vagy jogorvoslati lehetőség nincs számára biztosítva. Az Obtv. 29. § (2) e, pontja alapján azonban a bíróság nem tekinthető hatóságnak, ezért a bíróság által lezárt ügyeket az országgyűlési biztos nem vizsgálhatja. 
	A tiszafüredi aljegyző - megkeresésem nyomán - arról tájékoztatott, hogy az Ön beadványaival már több ízben foglalkoztak, azok legnagyobb részére nem volt hatáskörük, ezért tájékoztatták Önt arról, hogy mely szervekhez fordulhat. A jegyző munkatársai az elmúlt években több alkalommal is jártak Önnél, ennek során megállapították, hogy a kérdéses fa az Ön lakóházától min. 6 méterre áll, így még véletlenül sem veszélyeztetheti az Ön házát. 
Tájékoztatom, hogy amennyiben nem sikerül rendeznie a vitás kérdéseket szomszédjával, és továbbra is úgy látja, hogy korlátozva van az ingatlan rendeltetésszerű használatában, polgári pert kezdeményezhet a Tiszafüredi Városi Bíróságon. 
	Mindezekre tekintettel panaszbeadványát - hatáskör hiányában, ill. alaptalanság miatt - elutasítom. Kérem a tájékoztatás tudomásul vételét.

Budapest, 2002. november
Üdvözlettel: 
					
						Takács Albert

MELLÉKLET

1993. évi LIX. törvény az állampolgári jogok országygűlési biztosáról (Obtv.):
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket - ide nem értve a közigazgatási határozat bírósági felülvizsgálatát - már kimerítette, illetve jogorvoslati lehetőség nincs számára biztosítva.
29. § (1) E törvény alkalmazásában - a (2) bekezdésben foglaltak kivételével - hatóság:
a) a közigazgatási feladatot ellátó szerv;
b) a közigazgatási jogkörben eljáró egyéb szerv e jogkörében;
c) a fegyveres erők;
d) a rendvédelmi szerv;
e) a nemzetbiztonsági szolgálat;
f) a nyomozó hatóság, ideértve az ügyészségi nyomozást végző ügyészségi szervet is;
g) a helyi önkormányzat és a kisebbségi önkormányzat;
h) a kötelező tagság alapján működő köztestület;
i) a közjegyző;
j) a megyei bírósági végrehajtó és az önálló bírósági végrehajtó.
(2) E törvény alkalmazásában nem minősül hatóságnak:
a) az Országgyűlés;
b) a köztársasági elnök;
c) az Alkotmánybíróság;
d) az Állami Számvevőszék;
e) a bíróság;
f) az ügyészség, kivéve az ügyészségi nyomozást végző ügyészségi szervet.